Internasionale seëluitstalling in Kaapstad aangebiedDie internasionale filateliese uitstalling word in November in Kaapstad aangebied. (Foto: Verskaf) Die internasionale filateliese uitstalling word in November in Kaapstad aangebied. Dit is die eerste keer dat dié uitstalling in Afrika te sien sal wees. Die seëluitstalling word by die Kaapstad Internasionale Konvensiesentrum (CTICC2) aangebied en toegang vir lede van die publiek is gratis. Meer as 1 600 rame met seëlversamelings van oor die wêreld heen sal uitgestal word met ŉ beduidende getal rame uit Suid-Afrika. Elke raam bevat altesaam 16 A4-bladsye waarop die seëls gemonteer is en word in verskillende kategorieë vertoon, onder meer lugvaart, poskaarte, posgeskiedenis en sosiale filatelie wat seëls en die geskiedenis bymekaarbring. ŉ Hoogtepunt van die uitstalling is Gerhard Kamffer se bekroonde versameling, “The Road to Democracy”. Briewe wat oudpres. Nelson Mandela vanaf Robbeneiland geskryf het, asook ander belangrike items uit die Suid-Afrikaanse geskiedenis sal uitgestal word. “Suid-Afrika is ŉ samelewing wat die trotse herinneringe uit sy verlede tydens sy opmars na demokrasie moet versterk – vir almal. Die uitstalling sal ŉ gedeelde sin vir geskiedenis help vestig,” sê Jannie Hofmeyr, woordvoerder van die Filateliese Federasie van Suid–Afrika. Voor die instelling van posseëls was kommunikasie tussen mense ŉ duur en tydrowende proses. Hierdie koste het drasties gedaal nadat posseëls op die toneel verskyn het. Met die totstandkoming van georganiseerde posdienste het die spoed en betroubaarheid van kommunikasie verbeter en het die gebruik van seëls vinnig toegeneem. Tot ŉ paar dekades gelede was posstukke, met seëls wat gekoop is om versendingskoste te dek, wêreldwyd die voorkeurmetode van kommunikasie. Met die koms van die internet en kitsboodskappe, soos e-pos en WhatsApp, het dié prentjie egter aansienlik verander. Talle belangrike posstukke wat met die gebruik van posseëls versend is, het behoue gebly as getuienis van ons geskiedenis en word reeds sedert die 19de eeu versamel deur geesdriftiges, bekend as filateliste. Seëls en ander posverwante items gaan ook onder die hamer kom waar almal die kans sal kry om gesogte rariteite te koop – gewoonlik teen verstommende pryse vir nie-versamelaars. “Baie van ons ken of het seëlversamelaars geken wat hierdie klein, vernuftige stukkies drukwerk versamel. Seëls is nie net mooi om na te kyk nie, maar vertel ook ŉ storie – hetsy rede vir uitgawe, ontwerper, drukker of funksie. Dit voer versamelaars terug na die nostalgiese verlede en die heel eerste aangetekende versameling het as hulpmiddel vir ’n Geografie-dosent gedien.” Gemeet net aan oppervlak, is talle seëls meer waardevol as skilderye van ou meesters. Versamelbare seëls word steeds in die hedendaagse tyd uitgereik. In Junie het die Amerikaanse Posdiens aangekondig dat hulle ŉ posseël uitreik om die James Webb Ruimteteleskoop te gedenk. Maroela Media het vroeër vandeesweek berig oor die Poskantoormuseum en filatelie, oftewel posseëlkunde, veral die versameling en studie van posseëls, gestempelde koeverte en poskaarte. “Suid-Afrika het ŉ merkwaardige seëlversameling,” sê Talita Fourie, kurator van die museum op Kerkplein. “ŉ Posseël is in werklikheid ŉ klein kunswerkie wat die wêreld vol reis en die land se storie vertel. Dit vier Suid-Afrika en sy mense. Ons plaaslike seëls is regtig visueel besonders en het al heelwat internasionale pryse gewen.” Uitgestalde versamelings sal beoordeel word deur ŉ internasionale paneel van meer as 40 lede. ŉ Gesogte toekenning vir die topversamelaar word op 12 November 2022 aangewys. Waardevolle seëlversamelings en seldsame, insiggewende en historiese dokumente deur nasionale en internasionale versamelaars en handelaars sal te sien wees. Lede van die publiek kan hul seëlversamelings bring vir ŉ waardasie deur deskundiges. Die seëluitstalling vind van 8 tot 12 November plaas.